A Bizottság határozata
(2003. február 21.)
a harmadik országokban előállított erdészeti szaporítóanyagok tekintetében az 1999/105/EK irányelv alapján a tagállamok döntéshozatalra felhatalmazásáról
(az értesítés a C(2003) 580. számú dokumentummal történt)
(2003/122/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az erdészeti szaporítóanyagok forgalmazásáról szóló, 1999. december 22-i 1999/105/EK tanácsi irányelvre [1] és különösen annak 19. cikkének (3) bekezdésére,
mivel:
(1) Az 1999/105/EK irányelv 19. cikkének (1) bekezdése szerint a Tanácsnak a Bizottság javaslata alapján meg kell határoznia, hogy a harmadik országban előállított erdészeti szaporítóanyagok által a szaporító alapanyagok elismerése és az előállításukra vonatkozó intézkedések tekintetében a forgalomba hozatal céljából nyújtott biztosítékok egyenértékűek-e a Közösségen belül előállított erdészeti szaporítóanyagokéval, és megfelelnek-e az említett irányelv rendelkezéseinek.
(2) A harmadik országokban érvényes feltételekre vonatkozóan jelenleg rendelkezésre álló információ azonban nem elégséges ahhoz, hogy a Közösséget képessé tegye ilyen döntés meghozatalára bármely harmadik ország tekintetében.
(3) Ezért a kereskedelmi szerkezet megzavarásának elkerülése érdekében fel kell hatalmazni a tagállamokat ilyen döntések meghozatalára. E felhatalmazás célja annak biztosítása, hogy a behozott szaporítóanyagok egyenértékű garanciákat nyújtsanak a Közösségen belül az említett irányelvvel összhangban előállított erdészeti szaporítóanyagokra vonatkozó garanciákkal.
(4) Az e határozatban előírt intézkedések összhangban vannak a Mezőgazdasági, Kertészeti és Erdészeti Vetőmagok és Szaporítóanyagok Állandó Bizottsága véleményével,
ELFOGADTA EZT A HATÁROZATOT:
1. cikk
A tagállamok felhatalmazást kapnak arra, hogy az 1999/105/EK irányelv 19. cikkének (3) bekezdése alapján határozatokat hozzanak a mellékletben felsorolt harmadik országokban előállított erdészeti szaporítóanyagok, továbbá az ott meghatározott fajok, illetve szaporító alapanyagtípusok és kategóriák tekintetében.
2. cikk
A tagállamok haladéktalanul értesítik a Bizottságot és a többi tagállamot az e határozat értelmében hozott határozatokról, valamint az ilyen határozatok visszavonásáról.
3. cikk
Az 1. cikkben biztosított felhatalmazás 2005. december 31-én jár le.
4. cikk
Ennek a határozatnak a tagállamok a címzettjei.
Kelt Brüsszelben, 2003. február 21-én.